Kisinxher, Ollbrajt komentojnë në Senat rreth Irakut
Dy ish-sekretarë amerikanë të Shtetit, Albrajt dhe Kisinxhër,  dëshmojnë në Kongres lidhur me strategjinë amerikane në Irak
Gjatë një paraqitjeje në Komisionin e Kongresit për Mardhëniet me Jashtë, ish-sekretarët e shtetit, Henri Kisinger dhe Madëlenë Albrajt, i bënë thirrje administratës të angazhojë fqinjët e Irakut, përfshirë Iranin dhe Sirinë. Zoti Kisinger i cili ishte sekretari amerikan i shtetit gjatë administratës së presidentëve Nikson dhe Ford, propozoi bisedimet me Sirinë dhe Iranin si pjesë e një konference rajonale mbi Irakun. Zoti Kisinger tha se fundamentalizmi radikal i paraqitur nga Irani është kërcënimi më i madh në Rajon. Megjithëse ai u shpreh se Irani mund të ketë interes të vogël për të ndihmuar Shtetet e Bashkuara të zgjidhin krizën në Irak, ai ishte i mendimit se sidoqoftë Uashingtoni duhet të provojë të angazhojë Teheranin. Administrata e presidentit Bush ka vendosur kushte paraprake për të hyrë në bisedime të drejtpërdrejta me Iranin dhe Sirinë. Zyrtarët amerikanë thonë se Irani duhet të ndalojë programin e tij bërthamor, për të cilin Shtetet e Bashkuara dhe aleatët e tyre besojnë se synon prodhimin e armëve bërthamore, përpara zhvillimit të bisedimeve dypalëshe me Uashingtonin. Ata thonë gjithashtu se Siria duhet të mos dërgojë më luftëtarë të huaj dhe armë në Irak përpara se Uashingtoni të fillojë bisedime me Damaskun. Ish-sekretarja e shtetit, Madëlenë Albrajt, i cila ka shërbyer në administratën e presidentit Klinton, debaton mbi argumentat e mësipërme. Megjithëse zonja Albrajt dhe zoti Kisinger janë të të njëjtit mendim mbi nevojën e zgjerimit të bisedimeve diplomatike, ata nuk pajtohen mbi vendimin e ri të presidentit Bush për dërgimin e 21 mijë e 500 trupave shtesë në Irak, shumica e të cilëve do të dislokohen në Bagdad për të ndihmuar forcat irakiane të dëbojnë kryengritësit dhe të sigurojnë lagjet e kryeqytetit. Zonja Albrajt thotë se trupat amerikane nuk duhet të dërgohen në një mision të tillë. Por zoti Kisinger thotë se rritja e numrit të trupave mund të ndihmojë në arritjen e stabilitetit në Irak dhe në formimin e një qeverie uniteti. Javën e ardhëshme Senati do të marrë në shqyrtim disa rezoluta jodetyruese lidhur me propozimin e rritjes së numrit të trupave. Njëra prej tyre është ajo e propozuar nga republikani më i lartë në Komisionin e Senatit për Forcat e Armatosura, senatori Xhon Uarner nga shteti i Virxhinias. Zoti Uarner kundërshton dërgimin e trupave shtesë në Irak.